Beneficiile sociale acordate de stat oamenilor săraci sunt alocaţia pentru susținerea familiei, ajutorul social pentru asigurarea venitului minim garantat, ajutoarele de urgenţă şi cele pentru încălzirea locuinţei. În primul semestru din 2018, Ministerul Muncii a plătit oamenilor care au încasat aceste beneficii, în total, circa 643 milioane lei, rezultă din calculele Economica.net, făcute pe baza datelor Agenţiei Naţionale pentru Plăţi şi Inspecţie Socială.

Suma include şi plăţile făcute de stat pentru contribuţia la sănătate a persoanelor cu ajutor social, şi pentru asigurarea obligatorie a locuinţelor acestora.

Suma achitată de Ministerul Muncii pentru beneficiile acordate persoanelor sărace în primul semestru din 2018 are o pondere nesemnificativă, de sub 10%, în suma totală plătită de ministerul de resort pentru beneficiile de asistenţă socială finanţate în prima jumătate a acestui an. Detalii, în graficul de mai jos.

Distribuţia sumelor plătite de Ministerul Muncii pe asistenţa socială în primul semestru din 2018

Care sunt priorităţile statului

Economica a arătat mai sus că statul a plătit oamenilor săraci beneficii de asistenţă socială de peste 643 de milioane de lei în primul semestru din 2018.

Spre comparaţie, o analiză exclusivă a Economica.net arată că pensiile speciale au costat bugetul de stat 3,86 miliarde de lei în prima jumătate a anului 2018.

Comparând aceste date aflăm că în primul semestru din acest an statul a plătit de peste şase ori mai mulţi bani unor caste care însumează circa 148.000 de pensionari speciali decât a plătit pe ajutoarele şi alocaţiile acordate oamenilor săraci.

Economica.net a analizat dinamica principalelor beneficii sociale acordate oamenilor săraci - alocaţie de susţinerea familiei şi ajutor social - din 2011 încoace. Iată ce am găsit:

Numărul beneficiarilor de alocaţie pentru susţinerea familiei, oferită de stat familiilor sărace care au copii, a ajuns la cel mai mic nivel de la intrarea în vigoare a legii în baza căreia se acordă, rezultă dintr-o statistică realizată de Economica.net pe baza datelor care ne-au fost comunicate de Agenţia Naţională pentru Plăţi şi Inspecţie Socială.

În medie, circa 226.000 de familii au încasat lunar, în cursul acestui an, alocaţie pentru susţinerea familiei. Acesta este cel mai mic nivel al acestui indicator din 2011 încoace, anul în care statul a început să acorde acest beneficiu de asistenţă socială, reiese din datele oficiale ale ANPIS, analizate de Economica.net.

Numărul beneficiarilor de alocaţie pentru susţinerea familiei a scăzut în ultimii şapte ani, cu toată că statul a crescut pragul maxim al venitului net mediu lunar per membru de familie, în funcţie de care decide cine primeşte acest beneficiu şi, mai mult, a majorat valoarea alocaţiei.

Mai precis, din 2011 până la 30 iunie 2013, au fost eligibile să primească această alocaţie familiile care au avut venituri nete medii lunare pe membru de familie de cel mult 370 de lei. Ulterior, statul a crescut cu peste 40% valoarea pragului maxim al venitului net mediu lunar pe membru de familie, funcţie de care decide cine are dreptul la acest beneficiu social. Drept care, începând din 1 iulie 2013 şi până în prezent, se califică pentru a obţine această alocaţie familiile ale căror venituri nete medii lunare pe membru de familie sunt de maximum 530 de lei inclusiv.

Statul a majorat valoarea alocaţiei pentru susţinerea familiei

Economica.net a luat ca exemplu o familie formată din ambii părinţi, care are patru copii şi un venit net mediu lunar pe membru de familie sub 200 de lei.

În perioada 2011 - 30 iunie 2013, familia care corespunde acestui profil a primit de la stat alocaţie în valoarea de 120 de lei pe lună.

Din 1 iulie 2013 până în octombrie 2014, familia din exemplul nostru a încasat alocaţie lunară în cuantum de 160 de lei.

Din noiembrie 2014 până la finalul anului 2017, familia antemenţionată a primit alocaţie în valoare de 202 lei lunar.

În 2018, familia din exemplul nostru primeşte lunar alocaţie în valoare de 328 lei, potrivit datelor remise Economica.net de către ANPIS.

Economica.net a studiat dinamica numărului mediu lunar de beneficiari de alocaţie pentru susţinerea familiei, din 2011 până în septembrie 2018. Am sintetizat în tabelul de mai jos cele mai importante informaţii pe care le-am obţinut:

An Numărul mediu lunar al familiilor care au încasat alocaţie pentru susţinerea familiei Valoarea medie a alocaţiei pentru susţinerea familiei Suma totală plătită de stat beneficiarilor de alocaţie pentru susţinerea familiei 2011 325.120 familii peste 57 de lei lunar 223.287.221 lei 2012 301.586 familii circa 60 de lei pe lună 216.861.399 lei 2013 260.416 familii aproape 69 de lei 215.061.950 lei 2014 247.620 familii aproape 88 de lei pe lună 260.682.745 lei 2015 277.624 familii circa 161 de lei pe lună 535.518.000 lei 2016 273.337 familii peste 160 de lei pe lună 525.919.920 lei 2017 257.538 familii peste 162 de lei pe lună 501.271.395 lei Primele nouă luni din 2018 226.455 familii circa 163 de lei pe lună 332.181.087 lei

Sursă date: calcule realizate de Economica.net pe baza datelor centralizate de Agenţia Naţională pentru Plăţi şi Inspecţie Socială.

Alocaţia pentru susţinerea familiei se acordă începând din anul 2011, familiilor cu venituri mici, care au în îngrijire copii, în baza Legii nr. 277 din 2010, cu modificările şi completările ulterioare.

Ce înseamnă venituri mici

De exemplu, în perioada anilor 2011 – 30 iunie 2013, s-au calificat pentru a obţine această alocaţie familiile care au avut venituri nete medii lunare pe membru de familie de maximum 370 de lei.

Din 1 iulie 2013 până în prezent, sunt eligibile ca să obţină acest beneficiu social familiile cu venituri nete medii lunare per membru de familie de cel mult 530 de lei.

Scopul declarativ al acordării acestei alocaţii este asigurarea unor condiţii mai bune pentru creşterea, îngrijirea şi educarea copiilor, precum şi stimularea frecventării de către copiii de vârstă şcolară a cursurilor unei forme de învăţământ, reiese din informaţiile comunicate pentru Economica.net de Agenţia Naţională pentru Inspecţie şi Plată (ANPIS).

Câţi bani primesc de la stat

Cuantumul alocaţiei pentru susţinerea familiei depinde de numărul membrilor familiei şi de veniturile acesteia.

De exemplu, în 2011, primul an în care s-a acordat acest beneficiu de asistenţă socială, şi în anul 2012, o familie formată din ambii părinţi şi doi copii, în care venitul net mediu lunar pe membru de familie era mai mic de 200 de lei, a primit de la stat alocaţie în valoare de 60 de lei pe lună.

Spre comparaţie, în anul 2018 aceeaşi familie primeşte alocaţie în cuantum de 164 de lei pe lună, reiese din datele pe care ANPIS le-a transmis Economica.net.

O familie formată din soţ, soţie şi cinci copii, al cărei venit net mediu lunar pe membru de familie e cuprins între 201 lei şi 530 lei inclusiv, primeşte în acest an 300 de lei pe lună alocaţie de la stat, au comunicat oficialii ANPIS pentru Economica.net.

Cei mai mulţi bani merg la familiile foarte sărace care au cel puţin patru copii.

Concret, în prezent, cel mai mare nivel al alocaţiei pentru susţinerea familiei este de 428 de lei, arată datele remise Economica de către ANPIS. Primesc lunar această sumă de bani din partea statului familiile monoparentale, care au patru sau mai mulţi copii, în care venitul net mediu lunar pe membru de familie e de maximum 200 de lei pe lună.

Din 2011 încoace, cei mai mulţi beneficiari de alocaţie pentru susţinerea familiei provin din regiunea Nord-Est, rezultă din analiza făcută de Economica.net pe baza datelor Ministerului Muncii. Circa 30% dintre beneficiarii alocaţiei pentru susţinerea familiei din ţară sunt din Nord-Est, reiese din datele Ministerului Muncii, studiate de Economica.net.

Avem cel mai mic număr de beneficiari de ajutor social din anul 2013 încoace.

În medie, sub 206.000 de persoane singure şi familii au încasat lunar, în primele nouă luni ale acestui an, venit minim garantat, reiese din datele ANPIS studiate de Economica.net. Acesta este cel mai mic nivel al numărului mediu lunar de beneficiari de ajutor social din anul 2013 încoace, reiese din datele ANPIS, studiate şi comparate de Economica.net.

Economica.net a sintetizat în tabelul de mai jos dinamica numărului mediu lunar de beneficiari de venit minim garantat din fiecare an, începând din anul 2011:

An Număr mediu lunar de beneficiari de venit minim garantat – persoane singure şi familii Valoarea medie lunară a venitului minim garantat Suma totală plătită de stat beneficiarilor de venit minim garantat în fiecare an 2011 186.704 oameni Aproape 173 de lei 387.030.598 lei 2012 192.713 oameni Peste 179 de lei 414.292.262 lei 2013 217.109 oameni Aproape 205 lei 533.372.724 lei 2014 240.617 oameni Circa 230 de lei 662.894.250 lei 2015 245.545 oameni Peste 228 de lei 673.411.053 lei 2016 244.814 oameni Peste 276 de lei 811.680.726 lei 2017 233.966 oameni Peste 278 lei 781.129.846 lei Primele nouă luni din 2018 205.129 oameni Peste 272 de lei 502.824.984 lei

Sursă date: calcule făcute de Economica.net pe baza datelor ANPIS.

Precizare: sumele totale anuale plătite beneficiarilor de ajutor social, enumerate mai sus, nu includ şi suma plătită de stat pentru contribuția de asigurări sociale de sănătate a persoanelor din familiile beneficiare de venit minim garantat (VMG) şi nici suma plătită de stat pentru asigurarea obligatorie a locuințelor acestora.

Cei mai mulţi oameni care iau ajutor social sunt din Vaslui.

În anii 2018 şi în 2017, judeţele cu cel mai mare număr de familii care au primit venitul minim garantat de stat sunt Vaslui, Teleorman, Galați, Bacău, Buzău și Dolj, arată datele ANPIS, studiate de Economica.net. De altfel, în fiecare dintre anii cuprinşi între 2011 şi 2017, Vaslui, Teleorman, Galați, Bacău, Buzău și Dolj se află în clasamentul primelor zece judeţe din ţară care au cele mai multe familii beneficiare de ajutor social, reiese din datele oficiale ale instituţiei de resort, pe care Economica.net le-a comparat.

Valoarea venitului minim garantat, nemodificată din anul 2014.

Din anul 2014 până în prezent, valoarea venitului minim garantat este de 142 de lei pentru o persoană, 255 de lei – familie formată din două persoane, 357 de lei – familie compusă din trei persoane, 442 de lei – familie alcătuită din patru persoane, 527 de lei – familie formată din cinci persoane. În cazul familiilor care au şase persoane valoarea ajutorului social este de 564 de lei, arată datele ANPIS, analizate de Economica.net.

Economica.net a sintetizat mai jos dinamica majorărilor ajutorului social în perioada analizată: 2011 – 2018.

Număr de persoane din familie Valoarea venitului minim garantat pe lună în perioada anilor 2018 - 2014 Valoarea venitului minim garantat pe lună în perioada iulie – decembrie 2013 Valoarea venitului minim garantat pe lună în perioada ianuarie 2012 – iunie 2013 Valoarea venitului minim garantat pe lună în perioada anilor 2011 şi 2010 Persoană singură 142 de lei 136 de lei 125 de lei 125 de lei Două persoane 255 de lei 244 de lei 225 de lei 225 de lei Trei persoane 357 de lei 342 de lei 315 lei 313 lei Patru persoane 442 de lei 423 lei 390 de lei 390 lei Cinci persoane 527 de lei 505 lei 465 de lei 462 lei Şase persoane 564 de lei 540 de lei 496 lei 493 lei

Sursă informaţii: Economica.net pe baza datelor ANPIS.

Cuantumul ajutorului social încasat de beneficiar se stabileşte ca diferenţă între aceste niveluri şi venitul net lunar al familiei sau al persoanei singure, după caz. Dacă din calculul în lei rezultă fracţiuni în bani, acestea se rotunjesc la un leu în favoarea beneficiarului, a explicat ANPIS pentru Economica.net.

Din 22 octombrie, refuzul unui loc de muncă duce la pierderea venitului minim garantat.

Începând din 22 octombrie 2018, beneficiarii de ajutor social care refuză ori locul de muncă, ori participarea la cursuri de formare profesională, oferite prin intermediul Agenţiilor Teritoriale pentru Ocuparea Forţei de Muncă, pierd dreptul la acest beneficiu, potrivit Legii nr. 192/2018 pentru modificarea şi completarea Legii nr. 416/2001 privind venitul minim garantat.

Dacă se află într-una dintre aceste situaţii şi deci pierd dreptul la ajutorul social, oamenii pot solicita să primească din nou venit minim garantat după o perioadă de 12 luni de la data deciziei de încetare a dreptului la ajutorul social.

Tot din 22 octombrie 2018, persoanele majore apte de muncă, beneficiare de ajutor social, sunt obligate să muncească în interes local, la solicitarea primarului, potrivit Legii nr. 192/2018.

Munca în interes local se referă la lucrări de salubrizare şi/sau de întreţinere spaţii verzi, de salubrizare/întreţinere obiective publice, inclusiv activităţi de sprijinire a serviciilor voluntare pentru situații de urgenţă, pe baza recomandărilor acestora, potrivit legii antemenţionate.

În situaţia în care persoana nominalizată de primar să muncească în interes local se află în incapacitate temporară de muncă sau şi-a pierdut total, ori parţial capacitatea de muncă, obligaţia de a munci în interes local se transferă celorlalte persoane apte de muncă din familie, cu acordul primarului, conform Legii nr. 192/2018.

loading...